Document ID: 32012R0064

UREDBA KOMISIJE (EU) št. 64/2012
z dne 23. januarja 2012
o spremembi Uredbe (EU) št. 528/2011 o izvajanju in spremembi Uredbe (ES) št. 595/2009 Evropskega parlamenta in Sveta glede emisij iz težkih vozil (Euro VI)
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 595/2009 Evropskega parlamenta in Sveta z dne 18. junija 2009 o homologaciji motornih vozil in motorjev glede na emisije iz težkih vozil (Euro VI) in o dostopu do informacij o popravilu in vzdrževanju vozil ter o spremembi Uredbe (ES) št. 715/2007 in Direktive 2007/46/ES ter o razveljavitvi direktiv 80/1269/EGS, 2005/55/ES in 2005/78/ES (1) ter zlasti člena 4(3), člena 5(4), člena 6(2) in člena 12 Uredbe,
ob upoštevanju Direktive 2007/46/ES Evropskega parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva) (2), ter zlasti člena 39(7) Direktive,
ob upoštevanju naslednjega:
(1)
Uredba (ES) št. 595/2009 določa skupne tehnične zahteve za homologacijo motornih vozil in nadomestnih delov glede na njihove emisije, določa pa tudi pravila za skladnost vozil in motorjev v uporabi, trajnost naprav za uravnavanje onesnaževanja, vgrajene sisteme za diagnostiko (OBD), merjenje porabe goriva ter dostop do informacij o popravilu in vzdrževanju vozil.
(2)
V skladu s členom 3(15) Uredbe Komisije (EU) št. 582/2011 z dne 25. maja 2011 o izvajanju in spremembi Uredbe (ES) št. 595/2009 Evropskega parlamenta in Sveta glede emisij iz težkih vozil (Euro VI) in o spremembi prilog I in III k Direktivi 2007/46/ES Evropskega parlamenta in Sveta (3) je treba vozila in motorje homologirati v skladu z Uredbo (ES) št. 595/2009 in njenimi izvedbenimi ukrepi, potem ko bodo sprejeti postopki za merjenje števila trdnih delcev v skladu s Prilogo I k Uredbi (ES) št. 595/2009, vse potrebne posebne določbe v zvezi z motorji z več nastavitvami in določbe za izvajanje člena 6 Uredbe (ES) št. 595/2009. Zato je primerno spremeniti Uredbo (EU) št. 582/2011, da se vključijo take zahteve.
(3)
V skladu s členom 6 Uredbe (ES) št. 595/2009 se smiselno uporabljata člena 6 in 7 Uredbe (ES) št. 715/2007 Evropskega parlamenta in Sveta z dne 20. junija 2007 o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil (4). Zato je primerno, da se določbe o dostopu do informacij o popravilu in vzdrževanju iz Uredbe (ES) št. 715/2007 in njeni izvedbeni ukrepi prenesejo v to uredbo. Vendar je treba navedene določbe prilagoditi tako, da bodo upoštevane posebnosti težkih vozil.
(4)
Zlasti je primerno, da se v skladu s členom 6(1) Uredbe (ES) št. 595/2009 pri večstopenjski homologaciji sprejmejo posebni postopki za dostop do informacij o popravilu in vzdrževanju vozil. Primerno je tudi, da se sprejmejo posebne zahteve in postopki za dostop do informacij o popravilu in vzdrževanju vozil pri prilagoditvah na zahtevo kupcev ter proizvodnji majhnih serij. Prav tako je primerno sklicevanje na posebne standarde za preprogramiranje, ki so bili razviti za težka vozila.
(5)
Uporaba določb o dostopu do informacij o popravilu in vzdrževanju lahko za proizvajalce vozil glede na nekatere sisteme, ki se prenašajo s starih tipov vozil na nove tipe vozil, kratkoročno pomeni preveliko obremenitev. Zato je primerno uvesti nekatera omejena odstopanja od splošnih določb o dostopu do informacij o OBD vozila ter popravilu in vzdrževanju vozila.
(6)
Določbe o dostopu do informacij o OBD ter popravilu in vzdrževanju vozil za oblikovanje in proizvodnjo avtomobilske opreme za vozila na alternativna goriva bi bilo treba določiti takrat, ko bo mogoča homologacija take opreme.
(7)
V skladu z Direktivo Sveta 92/6/EGS z dne 10. februarja 1992 o vgradnji in uporabi naprav za omejevanje hitrosti za določene kategorije motornih vozil v Skupnosti (5) morajo naprave za omejevanje hitrosti vgraditi delavnice ali organi, ki jih za to pooblastijo države članice. V skladu z Uredbo Sveta (EGS) št. 3821/85 z dne 20. decembra 1985 o tahografu (nadzorni napravi) v cestnem prometu (6) lahko tahografe (nadzorne naprave) v motornih vozilih umerijo samo pooblaščene delavnice. Zato je primerno, da se iz določb o omogočanju dostopa do informacij o popravilu in vzdrževanju izključijo informacije v zvezi s preprogramiranjem kontrolnih enot naprav za omejevanje hitrosti in tahografov (nadzornih naprav).
(8)
Uredbo (EU) št. 582/2011 je treba zato ustrezno spremeniti.
(9)
Ukrepi, predvideni s to uredbo, so v skladu z mnenjem Tehničnega odbora za motorna vozila -
SPREJELA NASLEDNJO UREDBO:
Člen 1
Uredba (EU) št. 582/2011 se spremeni:
1.
V členu 2 se dodajo naslednje točke 42, 43 in 44:
„42.
‚prilagoditev na zahtevo kupca‘ pomeni kakršno koli spremembo vozila, sistema, sestavnega dela ali samostojne tehnične enote, ki se izvede na posebno zahtevo kupca in jo je treba odobriti;
43.
‚informacije o vgrajeni napravi za diagnostiko‘ pomenijo informacije v zvezi z vgrajenim sistemom za diagnostiko za kakršen koli elektronski sistem v vozilu;
44.
‚sistem prenosa‘ pomeni sistem, kot je opredeljen v členu 3(23) Direktive 2007/46/ES, ki se prenese s starega tipa vozila na nov tip vozil.“
2.
Vstavijo se naslednji členi 2a do 2h:
„Člen 2a
Dostop do informacij o OBD vozila ter popravilu in vzdrževanju vozil
1. Proizvajalci v skladu s členom 6 Uredbe (ES) št. 595/2009 in Prilogo XVII k tej uredbi uvedejo potrebne ukrepe in postopke, s katerimi na spletnih straneh zagotovijo dostopnost informacij o OBD vozila ter popravilu in vzdrževanju vozila v standardizirani obliki na lahko dostopen in pripraven način, ki ni diskriminatoren v primerjavi z obstoječimi določbami ali dostopom pooblaščenih trgovcev in serviserjev. Proizvajalci dajo neodvisnim izvajalcem ter pooblaščenim trgovcem in serviserjem na voljo tudi gradivo za usposabljanje.
2. Homologacijski organi podelijo homologacijo, šele ko proizvajalec predloži certifikat o dostopu do informacij o popravilu in vzdrževanju vgrajenih sistemov za diagnostiko ter vozil.
3. Certifikat o dostopu do informacij o popravilu in vzdrževanju vgrajenih sistemov za diagnostiko ter vozil se šteje kot dokazilo o skladnosti s členom 6 Uredbe (ES) št. 595/2009.
4. Certifikat o dostopu do informacij o popravilu in vzdrževanju vgrajenih sistemov za diagnostiko ter vozil se sestavi v skladu z vzorcem iz Dodatka 1 k Prilogi XVII.
5. Informacije o OBD vozila ter popravilu in vzdrževanju vozila vključujejo:
(a)
nedvoumno identifikacijo vozila, sistema, sestavnega dela ali samostojne tehnične enote, za katero je odgovoren proizvajalec;
(b)
priročnike za vzdrževanje, vključno z evidenco servisov in vzdrževanja;
(c)
tehnične priročnike;
(d)
informacije o sestavnih delih in diagnostiki (kot so npr. najmanjše in največje teoretične vrednosti meritev);
(e)
vezalne načrte;
(f)
kode za diagnosticiranje napak, vključno s posebnimi kodami proizvajalca;
(g)
identifikacijsko številko za umerjanje programske opreme, ki se uporablja za tip vozila;
(h)
informacije, pridobljene z lastniškimi orodji in opremo ter v zvezi z njimi;
(i)
informacije o shranjevanju podatkov ter podatke o dvosmernem spremljanju in preskušanju;
(j)
standardne delovne enote ali časovne roke za naloge popravila in vzdrževanja, če so pooblaščenim trgovcem in serviserjem proizvajalca dane na voljo neposredno ali prek tretje osebe;
(k)
informacije iz člena 2b pri večstopenjski homologaciji.
6. Pooblaščeni trgovci ali serviserji v distribucijskem sistemu določenega proizvajalca vozil se za namene te uredbe obravnavajo kot neodvisni izvajalci v obsegu, v katerem izvajajo popravila ali vzdrževalne storitve za vozila, za katera niso člani distribucijskega sistema proizvajalca.
7. Informacije o popravilu in vzdrževanju morajo biti vedno na voljo, razen ko se opravlja vzdrževanje informacijskega sistema.
8. Za namen proizvodnje in vzdrževanja nadomestnih ali servisnih delov ter diagnostičnih orodij in preskusne opreme, združljivih z OBD, proizvajalci na nediskriminatorni osnovi zagotovijo ustrezne informacije o OBD vozila ter o popravilu in vzdrževanju vozila vsakemu zainteresiranemu proizvajalcu ali serviserju sestavnih delov, diagnostičnega orodja ali preskusne opreme.
9. Proizvajalec na svojih spletnih straneh objavi poznejše spremembe in dodatke k informacijam o popravilu in vzdrževanju vozil istočasno, kot so dani na voljo pooblaščenim serviserjem.
10. Kadar se evidenca o popravilu in vzdrževanju vozila vodi v centralni zbirki podatkov proizvajalca vozila ali v njegovem imenu, se neodvisnim serviserjem, odobrenim in pooblaščenim v skladu z oddelkom 2.2 Priloge XVII, omogoči brezplačen dostop do takih evidenc in pod enakimi pogoji kot pooblaščenim serviserjem, da lahko vnesejo informacije o izvedenem popravilu in vzdrževanju.
11. Proizvajalec zainteresiranim strankam zagotovi naslednje informacije:
(a)
pomembne informacije, ki omogočajo razvoj nadomestnih sestavnih delov, nujno potrebnih za pravilno delovanje sistema OBD;
(b)
informacije, ki omogočajo razvoj generičnih diagnostičnih orodij.
Za namene točke (a) prvega pododstavka razvoj nadomestnih sestavnih delov ne sme biti omejen z:
(a)
nedosegljivostjo ustreznih informacij;
(b)
tehničnimi zahtevami, ki se nanašajo na strategije za javljanje napak, če so presežene mejne vrednosti sistema OBD ali če sistem OBD ne more izpolniti osnovnih zahtev za nadzor sistema OBD iz te uredbe;
(c)
posebnimi spremembami pri obravnavi informacij OBD glede različne obravnave pogona vozila na bencin ali plin;
(d)
homologacijo vozil s pogonom na plin, ki imajo omejeno število manjših pomanjkljivosti.
Za namene točke (b) prvega odstavka, kadar proizvajalci v franšiznih omrežjih uporabljajo diagnostična in preskusna orodja v skladu s standardom ISO 22900 Modular Vehicle Communication Interface - MVCI (Modularni komunikacijski vmesnik za vozila - MVCI) in standardom ISO 22901 Open Diagnostic Data Exchange - ODX (Odprta izmenjava diagnostičnih podatkov - ODX), morajo biti datoteke ODX dostopne neodvisnim izvajalcem na spletni strani proizvajalca.
Člen 2b
Večstopenjska homologacija
1. Pri večstopenjski homologaciji, kot je opredeljena v členu 3(7) Direktive 2007/46/ES, je končni proizvajalec odgovoren za zagotavljanje dostopa do informacij o OBD ter popravilu in vzdrževanju vozila glede na lastno stopnjo proizvodnje in povezavo s predhodnimi stopnjami.
Ob tem končni proizvajalec neodvisnim izvajalcem na svoji spletni strani zagotovi naslednje informacije:
(a)
spletni naslov proizvajalcev, odgovornih za predhodne stopnje;
(b)
ime in naslov vseh proizvajalcev, odgovornih za predhodne stopnje;
(c)
homologacijske številke predhodnih stopenj;
(d)
številko motorja.
2. Vsak proizvajalec, odgovoren za posamezno stopnjo ali stopnje homologacije, bo odgovoren za zagotavljanje dostopa do informacij o OBD vozila ter popravilu in vzdrževanju vozila v zvezi s stopnjami homologacije, za katere je odgovoren, in povezavo s predhodnimi stopnjami na svoji spletni strani.
3. Proizvajalec, odgovoren za posamezno stopnjo ali stopnje homologacije, proizvajalcu, odgovornemu za naslednjo stopnjo, zagotovi naslednje informacije:
(a)
certifikat o skladnosti v zvezi s stopnjami, za katere je odgovoren;
(b)
certifikat o dostopu do informacij o popravilu in vzdrževanju vgrajenih sistemov za diagnostiko ter vozil, vključno z njegovimi dodatki;
(c)
homologacijsko številko, ki ustreza stopnjam, za katere je odgovoren;
(d)
dokumente iz točk (a), (b) in (c), kot so jih predložili proizvajalci iz predhodnih stopenj.
Vsak proizvajalec pooblasti proizvajalca, odgovornega za naslednjo stopnjo, da posreduje dokumente, ki so bili predloženi proizvajalcem, odgovornim za poznejše stopnje in končno stopnjo.
Ob tem proizvajalec, odgovoren za posamezno stopnjo ali stopnje homologacije, na pogodbeni podlagi:
(a)
proizvajalcu, odgovornemu za naslednjo stopnjo, zagotovi dostop do informacij o OBD vozila ter popravilu in vzdrževanju vozila ter informacij o vmesniku, ki ustrezajo posameznim stopnjam, za katere je odgovoren;
(b)
na zahtevo proizvajalca, odgovornega za poznejšo stopnjo homologacije, zagotovi dostop do informacij o OBD vozila ter popravilu in vzdrževanju vozila ter informacij o vmesniku, ki ustrezajo posameznim stopnjam, za katere je odgovoren.
4. Proizvajalec, vključno s končnim proizvajalcem lahko v skladu s členom 2f zaračuna pristojbine samo za posamezne stopnje, za katere je odgovoren.
Proizvajalec, vključno s končnim proizvajalcem, ne zaračuna pristojbin za zagotovitev informacij v zvezi s spletnim naslovom ali kontaktnimi podatki katerega koli drugega proizvajalca.
Člen 2c
Prilagoditve na zahtevo kupcev
1. Z odstopanjem od člena 2a se informacije o popravilu in vzdrževanju za prilagoditev na zahtevo kupca zagotovijo na lahko dostopen in pripraven način, ki ni diskriminatoren v primerjavi z obstoječimi določbami ali dostopom pooblaščenih trgovcev in serviserjev, če je število sistemov, sestavnih delov ali samostojnih tehničnih enot, posebej prilagojenih za kupca, manjše kot skupno 250 enot, proizvedenih po vsem svetu.
Proizvajalec za servisiranje in preprogramiranje elektronskih upravljalnih enot v zvezi s prilagoditvijo na zahtevo kupca neodvisnim izvajalcem omogoči dostop do ustreznega specializiranega lastniškega diagnostičnega orodja ali preskusne opreme, kot so zagotovljeni pooblaščenim serviserjem.
Prilagoditve na zahtevo kupca se navedejo na proizvajalčevi spletni strani z informacijami o popravilu in vzdrževanju ter omenjene v certifikatu o dostopu do informacij o popravilu in vzdrževanju vgrajenih sistemov za diagnostiko ter vozil.
2. Če bo do 31. decembra 2015 število sistemov, sestavnih delov ali samostojnih tehničnih enot, posebej prilagojenih na zahtevo kupca, po vsem svetu večje kot skupno 250 enot, lahko proizvajalec odstopi od obveznosti iz člena 2a o zagotavljanju dostopa do informacij o OBD vozila ter popravilu in vzdrževanju vozila v standardizirani obliki. Kadar proizvajalec izkoristi tako odstopanje, zagotovi dostop do informacij o OBD vozila ter popravilu in vzdrževanju vozila na lahko dostopen in pripraven način, ki ni diskriminatoren v primerjavi z obstoječimi določbami ali dostopom pooblaščenih trgovcev in serviserjev.
3. Proizvajalci neodvisnim izvajalcem s prodajo in najemom omogočijo dostop do specializiranega lastniškega diagnostičnega orodja ali preskusne opreme za vzdrževanje sistemov, sestavnih delov ali tehničnih enot, prilagojenih na zahtevo kupca.
4. Proizvajalec ob homologaciji v certifikatu o dostopu do informacij o popravilu in vzdrževanju vgrajenih sistemov za diagnostiko ter vozil navede prilagoditve na zahtevo kupca, v zvezi s katerimi se odstopa od obveznosti iz člena 2a o zagotavljanju dostopa do informacij o OBD vozila ter popravilu in vzdrževanju vozila v standardizirani obliki, ter morebitno elektronsko upravljalno enoto, ki je z njimi povezana.
Te prilagoditve na zahtevo kupca in morebitna elektronska upravljalna enota, ki je z njimi povezana, se navedejo tudi na proizvajalčevi spletni strani z informacijami o popravilu in vzdrževanju.
Člen 2d
Proizvajalci majhnih serij
1. Z odstopanjem od člena 2a proizvajalci, katerih svetovna letna proizvodnja tipa vozila, sistema, sestavnega dela ali samostojne tehnične enote iz te uredbe je manjša od 250 enot, zagotovijo dostop do informacij o popravilu in vzdrževanju na lahko dostopen in pripraven način, ki ni diskriminatoren v primerjavi z obstoječimi določbami ali dostopom pooblaščenih trgovcev in serviserjev.
2. Vozilo, sistem, sestavni del in samostojna tehnična enota iz odstavka 1 se navedejo na proizvajalčevi spletni strani z informacijami o popravilu in vzdrževanju.
3. Homologacijski organ Komisijo obvesti o vsaki homologaciji, podeljeni proizvajalcem majhnih serij.
Člen 2e
Sistemi prenosa
1. Do 30. junija 2016 lahko proizvajalec v zvezi s sistemi prenosa iz Dodatka 3 k Prilogi XVII odstopi od obveznosti preprogramiranja elektronskih upravljalnih enot v skladu s standardi iz Priloge XVII.
Tako odstopanje se ob homologaciji navede v certifikatu o dostopu do informacij o popravilu in vzdrževanju vgrajenih sistemov za diagnostiko ter vozil.
Sistemi, pri katerih proizvajalec odstopa od obveznosti do preprogramiranja elektronskih upravljalnih enot v skladu s standardi iz Priloge XVII, se navedejo na njegovi spletni strani z informacijami o popravilu in vzdrževanju.
2. Proizvajalci za servisiranje in preprogramiranje elektronskih upravljalnih enot v sistemih prenosa, pri katerih proizvajalec odstopa od obveznosti do preprogramiranja elektronskih upravljalnih enot v skladu s standardi iz Priloge XVII, zagotovijo, da lahko neodvisni izvajalci kupijo ali najamejo ustrezno lastniško orodje in opremo.
Člen 2f
Pristojbine za dostop do informacij o popravilu in vzdrževanju vozil
1. Proizvajalci lahko zaračunajo primerne in sorazmerne pristojbine za dostop do informacij o popravilu in vzdrževanju vozil iz te uredbe.
Za namene prvega pododstavka se pristojbina šteje za neprimerno ali nesorazmerno, če odvrača od dostopa zaradi neupoštevanja obsega uporabe s strani neodvisnega izvajalca.
2. Proizvajalci dajo informacije o popravilu in vzdrževanju vozil, vključno s transakcijskimi storitvami, kot sta preprogramiranje ali tehnična pomoč, na voljo na urni, dnevni, mesečni in letni osnovi, pri čemer so pristojbine za dostop do takih informacij odvisne od obdobja, za katero se zagotovi dostop.
Poleg dostopa na časovni osnovi lahko proizvajalci ponudijo dostop na osnovi transakcije, za katerega se pristojbine zaračunavajo na podlagi opravljene transakcije, in ne na podlagi časa, za katerega je dostop zagotovljen. Če proizvajalci ponudijo oba dostopa, neodvisni serviserji izberejo bodisi dostop na časovni osnovi bodisi dostop na osnovi transakcij.
Člen 2g
Izpolnjevanje obveznosti glede dostopa do informacij o OBD vozila ter popravilu in vzdrževanju vozil
1. Homologacijski organ lahko kadar koli na lastno pobudo ali na podlagi pritožbe ali ocene tehnične službe preveri, ali proizvajalec izpolnjuje Uredbo (ES) št. 595/2009, to uredbo in pogoje certifikata o dostopu do informacij o popravilu in vzdrževanju vgrajenih sistemov za diagnostiko ter vozil.
2. Kadar homologacijski organ ugotovi, da proizvajalec ne izpolnjuje svojih obveznosti glede dostopa do informacij o OBD vozila ter popravilu in vzdrževanju vozil, homologacijski organ, ki je podelil ustrezno homologacijo, sprejme vse ustrezne ukrepe.
Ti ukrepi lahko vključujejo preklic ali mirovanje homologacije, globo ali druge ukrepe, ki se sprejmejo v skladu s členom 11 Uredbe (ES) št. 595/2009.
3. Homologacijski organ izvede revizijo, s katero preveri, ali proizvajalec izpolnjuje svoje obveznosti glede dostopa do informacij o OBD vozila ter popravilu in vzdrževanju vozil, če neodvisni izvajalec ali trgovinsko združenje, ki zastopa neodvisne izvajalce, vloži pritožbo pri homologacijskem organu.
4. Pri izvajanju revizije lahko homologacijski organ zaprosi tehnično službo ali katerega koli drugega neodvisnega strokovnjaka, da oceni, ali so te obveznosti izpolnjene.
Člen 2h
Forum o dostopu do informacij o vozilih
Obseg uporabe dejavnosti, ki jih izvaja Forum o dostopu do informacij o vozilih, ustanovljen v skladu s členom 13(9) Uredbe Komisije (ES) št. 692/2008 (7), se razširi na vozila, zajeta v Uredbi (ES) št. 595/2009.
Na podlagi dokazov o namerni ali nenamerni zlorabi informacij o OBD vozila ter popravilu in vzdrževanju vozil Forum svetuje Komisiji o ukrepih za preprečevanje take zlorabe informacij.
3.
Člen 3 se spremeni:
(a)
odstavek 1 se nadomesti z naslednjim:
„1. Za ES-homologacijo motornega sistema ali družine motorjev kot samostojne tehnične enote, ES-homologacijo vozila z odobrenim motornim sistemom glede na emisije ter informacije o popravilu in vzdrževanju vozila ali ES-homologacije za vozilo glede na emisije ter informacije o popravilu in vzdrževanju vozila proizvajalec v skladu z določbami Priloge I dokaže, da se na vozilih ali motornih sistemih opravljajo preskusi ter da so skladni z zahtevami iz členov 4 in 14 ter iz prilog III do VIII, X, XIII, XIV in XVII. Proizvajalec zagotovi tudi skladnost s sprecifikacijami za referenčna goriva iz Priloge IX.“;
(b)
vstavijo se naslednji odstavki 1a, 1b in 1c:
„1a. Če ob vložitvi vloge za homologacijo informacije o OBD vozila ter popravilu in vzdrževanju vozila niso na voljo ali če niso skladne s členom 6 Uredbe (ES) št. 595/2009, členom 2a, in kadar je ustrezno, členi 2b, 2c in 2d te uredbe ter Prilogo XVII k tej uredbi, proizvajalec zagotovi te informacije v šestih mesecih od datuma iz člena 8(1) Uredbe (ES) št. 595/2009 ali v šestih mesecih od datuma homologacije, kar od tega je pozneje.
1b. Obveznost predložitve informacij v roku iz odstavka 1a velja samo, če se vozilo po homologaciji da v promet.
Kadar je vozilo dano v promet več kot šest mesecev po homologaciji, se informacije predložijo na dan, ko se vozilo da v promet.
1c. Homologacijski organ lahko na osnovi certifikata o dostopu do informacij o popravilu in vzdrževanju vgrajenih sistemov za diagnostiko ter vozil predvideva, da je proizvajalec sprejel zadovoljive ukrepe in postopke glede dostopa do informacij o OBD vozila ter popravilu in vzdrževanju vozil, če ni bila podana nobena pritožba in če je proizvajalec certifikat predložil v rokih iz odstavka 1a.
Če se certifikat o skladnosti ne predloži v navedenem roku, homologacijski organ sprejme ustrezne ukrepe za zagotovitev skladnosti.“;
(c)
odstavek 15 se črta.
4.
Člen 5 se spremeni:
(a)
naslov se nadomesti z naslednjim:
„Člen 5
Vloga za ES-homologacijo motornega sistema ali družine motorjev kot samostojne tehnične enote glede na emisije ter dostop do informacij o popravilu in vzdrževanju“;
(b)
v odstavku 4 se točka (g) nadomesti z naslednjim:
„(g)
certifikat o dostopu do informacij o popravilu in vzdrževanju vgrajenih sistemov za diagnostiko ter vozil;“.
5.
V členu 6 se naslov nadomesti z naslednjim:
„Člen 6
Upravne določbe za ES-homologacijo motornega sistema ali družine motorjev kot samostojne tehnične enote glede na emisije ter dostop do informacij o popravilu in vzdrževanju“.
6.
V členu 7(4) se točka (d) nadomesti z naslednjim:
„(d)
certifikat o dostopu do informacij o popravilu in vzdrževanju vgrajenih sistemov za diagnostiko ter vozil;“.
7.
V členu 14(1) se točka (d) nadomesti z naslednjim:
„(d)
zahteve v zvezi z demonstracijskimi preskusi prenosnega sistema za merjenje emisij pri homologaciji in vse dodatne zahteve v zvezi s preskušanjem vozil med uporabo zunaj pogojev preskusnega cikla iz te uredbe;“.
8.
V členu 15(1) se prvi pododstavek nadomesti z naslednjim:
„Proizvajalec zagotovi, da so nadomestne naprave za uravnavanje onesnaževanja, namenjene namestitvi na ES-homologirane motorne sisteme ali vozila, zajeta v Uredbi (ES) št. 595/2009, ES-homologirane kot samostojne tehnične enote v skladu z zahtevami tega člena, člena 1a ter členov 16 in 17.“.
9.
V členu 16 se odstavek 3 nadomesti z naslednjim:
„3. Proizvajalec predloži certifikat o dostopu do informacij o popravilu in vzdrževanju vgrajenih sistemov za diagnostiko ter vozil.“.
10.
Priloge I, II, III, VI, X, XI in XIII se spremenijo v skladu s Prilogo I k tej uredbi.
11.
Doda se nova Priloga XVII, katere besedilo je v Prilogi II k tej uredbi.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 23. januarja 2012.

Labels: 1
20
7
8
12